ཞེས་གསུངས་པ་ལྟར་དེའི་དུས་ན་བོད་འདིར་བསྟན་པ་སྔ་དར་ནུབ་ནས་བོད་ཁམས་མུན་གླིང་དུ་གྱུར་པ་ལ་ཆོས་རྒྱལ་འདི་ཐུགས་ཀྱིས་མ་བཟོད་པར་རྒྱ་གར་ཤར་ཕྱོགས་ཀྱི་པཎྜི་ཏ་ཆེན་པོ་ངྷརྨ་པ་པཱ་ལ་ཞེས་བྱ་བ་འབད་པ་ཆེན་པོས་གདན་དྲངས།འདུལ་བའི་བཤད་པ་དང་།སྡོམ་པ་འབོག་ཆོག་ལ་སོགས་པའི་ཕྱག་ལེན་རྒྱས་པར་མཛད།པཎྜི་ཏ་དེ་ལ་སློབ་མའི་མཆོག་བུངྷ་པཱ་ལ་དང་།ངྷརྨ་པཱ་ལ།པྲཛྙཔཱ་ལ་སྟེ་པཱ་ལ་རྣམ་གསུམ་བྱ་བ་བྱུང་།དེ་ནས་བརྒྱུད་པ་ལ་སྟོད་འདུལ་བ་གྲགས།དེ་ལ་བརྟེན་ནས་དགེ་འདུན་གྱི་སྡེ་རིམ་གྱིས་འཕེལ་བས་བསྟན་པ་ཕྱི་དར་གྱི་འགོ་ཚུགས།དེ་ལྟར་ནའང་འགའ་ཞིག་འདུལ་བ་ལ་མོས་ཤིང་སྔགས་ཁྱད་དུ་གསོད།འགའ་ཞིག་གིས་སྔགས་ལ་མོས་ཤིང་འདུལ་བ་ཁྱད་དུ་གསོད་ཅིང་མདོ་སྔགས་ཚ་གྲང་ལྟར་ཡ་འགལ་དུ་སོང་།རྒྱ་གར་ནས་པཎྜི་ཏ་ཡིན་ཞེས་པའི་གསེར་འཚོལ་བ་མང་པོ་བོད་དུ་ལྷགས་ནས་ཆགས་ལམ་དང་།ངན་སྔགས་མང་པོས་སྐྱེ་བོ་རྣམས་བསླུས་པས་བོད་ཀྱི་ལྗོངས་འདིར་ཐུབ་པའི་བསྟན་པ་རིན་པོ་ཆེ་རྣམ་པར་དག་པ་ཞིག་དར་ཤིན་ཏུ་དཀའ་བ་གྱུར་པ་ན།ཆོས་རྒྱལ་ཡེ་ཤེས་འོད་ཐུགས་མ་བདེ་བར་བོད་དུ་བསྟན་པ་རྣམ་པར་དག་པ་ཞིག་དར་བའི་ཕྱིར་བོད་ཕྲུག་ཤེས་རབ་ཅན་ཉི་ཤུ་རྩ་གསུམ་རྒྱ་གར་དུ་དམ་པའི་ཆོས་བསླབ་པར་བཏང་བས་གཞན་རྣམས་ཚད་པས་གྲོངས།ལོ་ཆེན་རིན་ཆེན་བཟང་པོ་དང་།ལོ་ཆུང་ལེགས་པའི་ཤེས་རབ་གཉིས་ལྷག་པ་ན།ལོ་ཆེན་གྱིས་པཎ་ཆེན་ནཱ་རོ་པ་དང་།ཀ་མ་ལ་གུཔྟ།ཛི་ན་མི་ཏྲ་སོགས་བསྟེན་ནས་ཟབ་པ་དང་རྒྱ་ཆེ་བའི་དམ་པའི་ཆོས་མང་དུ་གསན།མདོར་ན་པཎྜིཏ་བདུན་ཅུ་རྩ་ལྔ་ཚུལ་བཞིན་དུ་བསྟེན་པས་གསུང་རབ་རྒྱ་མཚོ་ཆེན་པོའི་ཕ་རོལ་ཏུ་སོན་ཅིང་།བསྟན་པ་ཕྱི་དར་ལ་སྐད་གཉིས་སྨྲ་བ་ལ་འགྲན་པའི་ཟླ་དང་བྲལ་བར་གྱུར་པའི་དབང་གིས་མདོ་རྒྱུད་མང་པོ་བོད་སྐད་དུ་བསྒྱུར།སྔ་འགྱུར་བཅོས་པ་སོགས་ཐུབ་པའི་བསྟན་པ་ལ་བྱ་བ་རླབས་པོ་ཆེ་མཛད་པས་རྒྱལ་པོས་དབུའི་མཆོད་གནས་སུབཀུར།དེ་ལྟར་རྨད་དུ་བྱུང་བའི་དགོངས་པ་དང་བསྟན་པ་ལ་སྨན་པའི་མཛད་པ་རླབས་པོ་ཆེ་དེ་དག་མངའ་བ་ལ་བརྟེན་ནས་མཁས་དབང་ཡེ་བཟང་རྩེ་པས་ཀྱང་།བསྟན་པ་སྔ་དར་ལས་ཕྱི་དར་སྔགས་ཀྱི་བསྟན་པ་བོད་དུ་དར་ཆེ་བ་ཡང་།ལོ་ཙ་བ་འདི་ཁོ་ནའི་བཀའ་དྲིན་ཡིན་ཞེས་བསྔགས་པའི་མེ་ཏོག་འཐོར་བ་མཛད་ཅིང་།ལེགས་བཤད་འཕྲུལ་གྱི་ལྡེ་མིག་ལས་ཀྱང་།